Diari Oficial de la Generalitat Valenciana


Sumari del DOGV 5693, del 01-02-2008 (2008/1195)

ORDE de 17 de gener de 2008, de la Conselleria d'Agricultura, Pesca i Alimentació, per la qual s'aproven les bases reguladores per a la concessió d'ajudes a les comunitats de regants i altres entitats de reg, amb relació al foment de la utilització racional de l'aigua en aprofitaments hidràulics i regadius.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5693

Data del DOGV
:   01-02-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/1195


Data del document
:   17-01-2008

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda a l'agricultura
    * irrigació
    * agrupació de productors agraris
    * suport econòmic
    * utilització de l'aigua
    * ordenació hidroagrícola
    * ajuda pública

ORDE de 17 de gener de 2008, de la Conselleria d'Agricultura, Pesca i Alimentació, per la qual s'aproven les bases reguladores per a la concessió d'ajudes a les comunitats de regants i altres entitats de reg, amb relació al foment de la utilització racional de l'aigua en aprofitaments hidràulics i regadius. [2008/1195]  
La Generalitat, segons l'article 27 de la Llei 8/2002, de 5 de desembre, d'Ordenació i Modernització de les Estructures Agràries de la Comunitat Valenciana, orientarà la seua política d'estructures agràries, entre altres finalitats, a la consolidació i modernització dels regadius.  
En l'article 46 d'esta llei es definix com una de les directrius d'actuació de la conselleria d'Agricultura, Pesca i Alimentació la promoció de la constitució d'explotacions agràries competitives, de dimensions agronòmiques idònies, que garantisquen la seua viabilitat futura.  
Per a la consecució d'estos fins poden ser vàlides les actuacions que, en matèria de regadius, promoguen pràctiques de cultiu en comú, com ara la fertirrigació comunitària o la unificació d'entitats per a la gestió en comú dels seus recursos hídrics i dels seus sistemes de reg.  
Per això i, d'acord amb l'article 3 del Decret 47/87, de 13 d'abril, del Consell, que desplega la Llei 7/1986, de 22 de desembre, sobre utilització d'aigua per a reg, i l'apartat 2 de l'article 40 de la Llei 8/2002, procedix aprovar les bases reguladores de les ajudes a concedir per a l'execució d'obres de modernització de regadius, en què tindran la consideració de plans estratègics, als quals es referix l'article 8 de la Llei General de Subvencions, el Pla Millorar, el Pla de Millora Agrorural, el Programa de Desenvolupament Rural 2007-2013 i els pressupostos generals de la Generalitat, en la secció 12, que es concreten en els apartats següents:  
1. Objectius: optimització de l'ús i la gestió dels recursos hídrics disponibles per a reg i promoció de formes de gestió en comú de les explotacions agràries.  
2. Efectes que es pretenen amb la seua aplicació: increment de la superfície de reg localitzat i de la capacitat d'embassament, estalvi d'aigua, augment de l'eficiència en la seua utilització i millora de la rendibilitat de les explotacions agràries.  
3. Termini necessari per a l'execució: si bé les convocatòries s'han de resoldre anualment, les inversions podran tindre caràcter plurianual.  
4. Fonts de finançament: es determinen en la disposició addicional primera de l'orde.  
5. Costos previsibles: es determinaran en l'orde d'import global màxim prevista en la disposició addicional segona de l'orde.  
En virtut d'això, i fent ús de les facultats que tinc atribuïdes,  
ORDENE  
Article únic  
S'aproven les bases reguladores, que figuren en l'annex I d'esta orde, de la línia d'ajudes a comunitats de regants i altres entitats de reg, amb relació al foment de la utilització racional d'aigua en aprofitaments hidràulics i regadius.  
DISPOSICIONS ADDICIONALS  
Primera  
Les ajudes regulades en esta orde es concediran a càrrec del capítol 7, secció 12, programa 531.10, Estructures agràries, i línia T0169, «Racionalització de l'ús d'aigua per a reg».  
Segona  
L'import global màxim, destinat a les ajudes, quedarà fixat en l'orde que, oportunament, es publicarà, en funció del pressupost disponible en cada exercici.  
DISPOSICIÓ DEROGATÒRIA  
A l'entrada en vigor de la present orde quedaran derogades totes les normes del mateix rang o d'un rang inferior en tot allò que s'opose al que s'establix en esta, i, expressament, l'Orde de 27 de desembre de 2004, de la conselleria d'Agricultura, Pesca i Alimentació.  
DISPOSICIONS FINALS  
Primera  
Es faculta la Direcció General de Producció Agrària a prendre les disposicions necessàries per al desplegament i l'execució d'esta orde.  
Segona  
Esta orde entrarà en vigor l'endemà de la publicació en el Diari Oficial de la Comunitat Valenciana.  
València, 17 de gener 2008  
La consellera d'Agricultura, Pesca i Alimentació,  
MARITINA HERNÁNDEZ MIÑANA  
ANNEX I  
Bases reguladores de la línia d'ajudes a les comunitats de regants i altres entitats de reg, amb relació al foment de la utilització racional de l'aigua en aprofitaments hidràulics i regadius.  
Apartat primer. Objecte de l'ajuda  
Millorar els sistemes de regadiu de les entitats de reg de la Comunitat Valenciana, de manera que s'optimitzen l'ús i la gestió dels recursos hídrics disponibles, al temps que es promouen formes de cultiu en comú de les explotacions agràries.  
Apartat segon. Despeses subvencionables  
Les obres subvencionables seran les classificades en l'article 35 de la Llei 8/2002, de 5 de desembre, d'Ordenació i Modernització de les Estructures Agràries, com a obres d'interés general de la Comunitat Valenciana, que es referisquen als aprofitaments hidràulics, canals i regadius; n'estan excloses les inversions a l'interior de la parcel·la o les sol·licitades pels agricultors a títol individual.  
Igualment en seran excloses les que tinguen com a finalitat la investigació o l'aflorament d'aigües subterrànies.  
En cada cas, serà facultat de la conselleria d'Agricultura, Pesca i Alimentació determinar les millores subvencionables entre les sol·licitades.  
Apartat tercer. Beneficiaris  
Podran ser beneficiaris d'estes ajudes les comunitats de regants i altres entitats de reg de la Comunitat Valenciana, legalment constituïdes.  
Apartat quart. Quantia de les subvencions  
1. Les entitats de reg podran presentar, en cada convocatòria, una sola sol·licitud de subvenció per a les seues obres. La inversió màxima auxiliable no podrà superar l'import de la inversió sol·licitada per l'entitat.  
Es podran incloure en el càlcul del pressupost les despeses generals i el benefici industrial en les obres a executar per contracta. L'impost sobre el valor afegit només serà auxiliable en les inversions realitzades per les comunitats de regants o d'usuaris, definides en la legislació d'aigües.  
Quedaran exclosos del pressupost els honoraris de projecte, drets de visat, taxes, pagament de llicències o qualsevol altre que no es referisca essencialment a l'obra hidràulica.  
2. La subvenció a concedir serà del 50% de la inversió màxima auxiliable, fixada per referència al pressupost del projecte tècnic, aportat per l'entitat, després del tràmit de supervisió de projectes, o als mòduls tipus aplicables, d'acord amb el que s'establix en l'article 13 del Decret 47/1987, de 13 d'abril, del Consell.  
Apartat cinqué. Presentació de sol·licituds  
1. Les comunitats de regants i altres entitats de reg presentaran la documentació requerida a les direccions territorials de la conselleria d'Agricultura, Pesca i Alimentació o en qualsevol dels altres llocs a què es fa referència en l'article 38.4 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú.  
La sol·licitud de subvenció es presentarà en triple versió, i se'n reservarà un exemplar per al sol·licitant. La resta de documentació requerida, segons el model de l'annex II d'esta orde, es presentarà en dos exemplars en el termini que es fixe en la convocatòria corresponent.  
En cas de primera sol·licitud o canvi de compte bancari, l'entitat omplirà l'imprés de manteniment de tercers.  
Tots els models estaran disponibles en la pagina web de la Generalitat Valenciana, en l'apartat PROP, la guia, procediments, per conselleries.  
2. Les entitats faran en la sol·licitud una breu descripció de les actuacions que cal realitzar i una estimació del seu cost. Si la sol·licitud es troba entre les seleccionades per a l'aprovació, aportaran un projecte tècnic, el contingut del qual serà el que s'especifica en l'article 124 del text refós de la Llei de Contractes de les Administracions Públiques o norma que el substituïsca, aprovat per mitjà del Reial Decret Legislatiu 2/2000, de 16 de juny (BOE de 21 de juny de 2000). Este projecte serà objecte d'informe pel Servici de Supervisió de Projectes de la conselleria o pels tècnics designats a este efecte. El projecte tècnic es presentarà abans de la finalització de l'exercici de la convocatòria.  
3. Les entitats que hagen sigut beneficiàries d'ajudes a l'empara de convocatòries anteriors hauran de presentar, juntament amb la sol·licitud d'ajuda de la convocatòria corrent, un resum complet, amb l'exposició de les obres anteriorment auxiliades, i els seus pressupostos generals, així com el pla o els plans de planta on es representen i s'identifiquen estes, per convocatòria.  
Apartat sisé. Criteris objectius d'atorgament de les subvencions  
En el cas que el conjunt de sol·licituds de subvenció supere l'import global màxim de la línia pressupostària corresponent, la conselleria d'Agricultura, Pesca i Alimentació procedirà a donar preferència a les sol·licituds d'aquelles entitats, en l'àmbit territorial de les quals s'haja aprovat o estiga en tràmit l'aprovació d'una zona de cultiu o explotació en comú, que associe més del 50% dels comuners o regants integrats en esta.   
Les sol·licituds a les quals s'haja donat preferència, segons s'establix en el paràgraf anterior, es classificaran, per orde de prioritat, per aplicació dels criteris objectius que constituïxen el barem acumulatiu que s'indica més avant.  
Si amb estes sol·licituds no s'esgota l'import global màxim, se'n valoraran les altres, que es prioritzaran d'acord amb este barem acumulatiu, constituït pels criteris següents:  
a) Sol·licituds de subvenció que es van formular a l'empara de l'orde de convocatòria de l'any anterior i que van ser seleccionades, supervisant-se els seus projectes, però sobre les quals es va dictar una resolució per mitjà d'un acte presumpte desestimatori. En este supòsit, és condició imprescindible que l'entitat de reg reitere o ratifique la seua sol·licitud inicial, dins del termini de presentació de sol·licituds fixat en la convocatòria de què es tracte.  
b) Obres a executar per agrupacions d'entitats de reg que unifiquen la gestió dels seus recursos hídrics i introduïsquen pràctiques de cultiu en comú.  
c) Obres que completen actuacions d'interés general executades o en execució per la Generalitat, a càrrec del capítol 6 del pressupost de despeses.  
d) Obres que completen actuacions executades o en execució, per l'entitat de reg sol·licitant i que han sigut subvencionades a càrrec d'esta línia d'ajuda.  
e) Obres per a l'execució de les quals es va sol·licitar ajuda en l'exercici pressupostari anterior que no van poder ser ateses a càrrec d'este i que signifiquen un estalvi efectiu d'aigua de reg.  
f) Sol·licituds que es referisquen a projectes de transformació de reg tradicional a reg localitzat.  
g) Obres que s'hagen d'escometre a zones clarament deficitàries en recursos hídrics.  
h) Obres que suposen una reducció significativa de les pèrdues d'aigua (substitució de séquies tradicionals per altres de fàbrica o per canonades, construcció de basses o depòsits d'aigua per a reg, etc?).  
i) Xarxes que incorporen sistemes d'adobament comunitari per mitjà de fertirrigació.  
j) Actuacions que permeten la reutilització per a reg de les aigües depurades.  
k) La resta de sol·licituds sempre que les actuacions signifiquen un estalvi d'aigua o una millora de l'eficiència del reg.  
Els criteris anteriors tenen el mateix pes relatiu per a la valoració de les sol·licituds.  
Apartat seté. Procediment de concessió de les ajudes  
1. Correspondrà a la conselleria d'Agricultura, Pesca i Alimentació la resolució dels expedients de concessió, a proposta de la Direcció General de Producció Agrària, com a òrgan instructor, i d'acord amb la proposta d'una comissió integrada pel director o la directora general de Producció Agrària, el/la cap de l'Àrea de Millora de la Competitivitat Agrícola i Ramadera i el/la cap del Servici de Regadius i Camins Rurals.  
La instrucció dels expedients s'iniciarà en la direcció territorial corresponent de la conselleria, on es rebrà la sol·licitud i es completarà l'expedient, per a la seua remissió a la Direcció General de Producció Agrària.  
2. Conjuntament amb la sol·licitud, les entitats podran presentar un projecte de les obres, o un projecte reduït si el seu pressupost no supera la quantitat fixada en l'apartat 2 de l'article 124 de la Llei de Contractes de les Administracions Públiques o la norma que el substituïsca. Estos documents seran exigits, en tot cas, en l'orde que, en el seu dia, publicarà la conselleria, en la qual s'aprove la concessió de les ajudes. S'hi inclourà necessàriament un estudi agronòmic, signat per un tècnic competent en agronomia, en què es justifiquen degudament els càlculs hidràulics i qualssevol altres continguts en el projecte de millora per als quals siga necessari prendre com a base les necessitats hídriques dels diferents cultius i terres objecte d'una millor utilització de l'aigua de reg.  
Si els projectes d'obra estan redactats per equips tècnics multidisciplinaris, es faran constar els seus components i les titulacions tècniques corresponents.  
En tot cas, el projecte d'obra estarà visat pel col·legi professional de l'autor o els autors, i serà sotmés al tràmit de supervisió de projectes, d'acord amb les disposicions del text refós de la Llei d'Hisenda Pública de la Comunitat Valenciana.  
3. Les obres projectades hauran de respondre a la sol·licitud de l'entitat de reg, i no s'admetran a tràmit els projectes que incloguen obres no sol·licitades.  
4. Una vegada completat l'expedient, la Direcció General de Producció Agrària, a proposta del Servici de Regadius i Camins Rurals, procedirà a l'aprovació del projecte tècnic o, si és el cas, a l'aplicació dels mòduls tipus corresponents, segons els propis criteris tècnics i econòmics.  
En la resolució que dicte la Direcció General s'efectuarà la declaració dels projectes com a obres d'interés general de la Comunitat Valenciana.  
5. La conselleria d'Agricultura, Pesca i Alimentació, d'acord amb la dimensió funcional i econòmica de l'obra a subvencionar, decidirà el caràcter anual o plurianual de la subvenció. Les anualitats futures quedaran condicionades a l'existència de crèdit adequat i suficient en els pressupostos corresponents.  
6. S'establix un termini de sis mesos per a resoldre les sol·licituds i notificar la resolució, comptadors a partir de la publicació de la convocatòria. Les sol·licituds s'entendran desestimades si, una vegada transcorregut el dit termini, no s'ha emés la resolució corresponent.  
7. La resolució, tant expressa com presumpta, posa fi a la via administrativa.  
Apartat huité. Realització de la inversió i procediment de control  
1. Una vegada notificada la resolució d'aprovació al beneficiari de l'ajuda, l'entitat procedirà a la contractació de les obres incloses en el projecte aprovat, en règim de publicitat i concurrència, d'acord amb el que s'establix en l'article 31.3 de la Llei 38/2003, de 17 de novembre, General de Subvencions. Per a això haurà de sol·licitar, com a mínim, 3 ofertes de diferents constructors, de les quals es donarà coneixement a la conselleria, i aniran acompanyades d'una memòria justificativa de l'elecció de l'oferta seleccionada, quan esta elecció no recaiga en la proposició econòmica més avantatjosa.  
2. Els beneficiaris disposaran d'un termini de tres mesos, comptadors des de la data de notificació de la resolució d'aprovació de l'ajuda, per a remetre a la conselleria el contracte subscrit amb l'empresa adjudicatària de les obres.  
3. Les entitats beneficiàries de les ajudes designaran, com a director de les obres, un tècnic competent, del nomenament del qual informaran a la conselleria. Igualment, aportaran un pla d'obres que garantisca l'execució de les obres segons el pressupost i els terminis aprovats.  
4. Tal com s'establix en l'apartat quatre d'este annex, les obres podran executar-se dins de l'exercici corrent o programant la seua execució amb caràcter plurianual. En tot cas, les obres executades hauran de certificar-se i justificar-se la inversió pels concessionaris de la subvenció amb anterioritat al 30 de novembre de cada exercici. Les quantitats no justificades en termini donaran lloc a la minoració de la subvenció subsistint l'obligació d'executar l'obra completa, d'acord amb el projecte aprovat.  
5. De qualsevol modificació o alteració substancial del projecte inicial (en el sentit dels articles 149 i 150 del text refós de la Llei de Contractes de les Administracions Públiques o la norma que el substituïsca) que calga realitzar durant l'execució de les obres s'informarà al tècnic supervisor nomenat per l'administració, per escrit i abans de l'execució. Este tècnic elevarà la sol·licitud de l'entitat de reg, amb el seu informe, a la Direcció General de Producció Agrària, per a la seua autorització, si procedix, i justificant la necessitat dels canvis amb un nou projecte. No caldrà este tràmit davant de qualsevol modificació no substancial en este sentit. En cap cas suposarà un augment de la subvenció concedida.  
6. Les entitats beneficiàries hauran de senyalitzar les obres per mitjà de cartells en què s'acredite l'existència i l'origen de les ajudes públiques per a les actuacions en execució. Els cartells respondran al model que figura com a annex III d'esta orde.  
7. Un mes abans de la data prevista per a la finalització de les obres, l'entitat beneficiària la comunicarà al supervisor de les obres, el qual sol·licitarà a la Direcció General de Producció Agrària el nomenament d'un representant de l'administració perquè subscriga l'acta de comprovació de la inversió, juntament amb el supervisor, el president de l'entitat de reg, o la persona en qui delegue, i el director de les obres.  
El nomenament de representant de l'administració ha de recaure sobre un tècnic facultatiu.  
En l'acta ha de figurar l'import final de l'obra realment executada i la seua congruència amb el projecte aprovat.  
Apartat nové. Pagament de les ajudes  
1. Per al pagament de la subvenció caldrà justificar la realització de l'obra corresponent per mitjà de l'aportació dels certificats d'obra, amb les seues factures i els justificants del pagament d'estes. També serà necessari que el tècnic de l'administració autonòmica, designat a este efecte, certifique l'execució de l'obra i la seua congruència amb el projecte aprovat.  
2. Els certificats d'obra els haurà d'emetre el director de les obres, amb una periodicitat, almenys, trimestral, excepte en casos degudament justificats i que hagen rebut l'informe favorable del tècnic supervisor.  
3. L'import que caldrà pagar al beneficiari de l'ajuda serà el percentatge que corresponga del cost real de la inversió efectivament realitzada en funció dels certificats de les obres executades i aprovades. Si és el cas, si es produïx una baixa en la contractació i l'import pagat pel beneficiari fóra inferior, de la mateixa manera i en la mateixa proporció, eixa baixa es reflectira en la subvenció a pagar.  
En tot cas, la quantitat a pagar no podrà superar l'import de la subvenció aprovada inicialment.  
Apartat deu. Incompatibilitat de les ajudes  
Les ajudes ací regulades no són compatibles amb altres subvencions, ajudes, ingressos o recursos per a la mateixa finalitat procedents de qualsevol administració o ens públic.  
Este aspecte haurà d'acreditar-se per mitjà de certificat expedit pel secretari de l'entitat, amb el vistiplau del president.  
Apartat onze. Normativa aplicable  
Els beneficiaris de les subvencions aprovades hauran de complir, en tot cas, els requisits que s'establisquen a este efecte en la Llei de Pressupostos de la Generalitat per a l'any de l'exercici, en el text refós de la Llei d'Hisenda Pública i en la Llei 38/2003, General de Subvencions.  
ANNEX II  
Proposta de racionalització d'aigua per a reg (d'acord amb el Decret 47/1987, de 13 d'abril, del Consell de la Generalitat Valenciana) i la Llei 8/2002, de 5 de desembre.  
- Certificat de l'acord de sol·licitud adoptat per la Junta General, reflectit en l'acta amb l'acord de petició d'ajudes, facultats de representació i termini d'execució de les obres.  
- Ordenances o estatuts de la comunitat de regants o associacions d'agricultors.  
- Certificat de no trobar-se sotmés a causa de prohibició per a accedir a la condició de beneficiari de les ajudes, segons s'establix en l'article 13 de la Llei 38/2003, de 17 de novembre, General de Subvencions.  
- Documentació que acredite el compliment de les obligacions fiscals i davant de la Seguretat Social (certificat de l'Agència Tributària i de la Tresoreria de la Seguretat Social).  
- Documents que acrediten els drets de reg de l'entitat (concessió, inscripció).  
- Entitat bancària, agència, localitat i número de compte certificat de l'entitat bancària, i manteniment de tercers.  
- Còpia del document d'identificació fiscal.  
- Exposició del problema: situació actual, agricultors i superfície afectada, etc.  
- Solucions proposades pel peticionari: objectius proposats, estalvi d'aigua estimat, etc.  
- Cost aproximat de les obres i calendari previst d'execució, per anualitats, segons el peticionari.  
- Altres (especifiqueu-los).